สรรพากรปลดล็อกเงื่อนไขคืนภาษีนักท่องเที่ยว
สรรพากรลดหลักเกณฑ์ให้เอกชน ขายสินค้าให้นักท่องเที่ยวชาวต่างชาติง่ายขึ้น หนุนนโยบายรัฐบาล
24 พ.ค. 2559

สรรพากรลดหลักเกณฑ์ให้เอกชน ขายสินค้าให้นักท่องเที่ยวชาวต่างชาติง่ายขึ้น หนุนนโยบายรัฐบาล
นายสมชาย แสงรัตนมณีเดช รองอธิบดีกรมสรรพากร เปิดเผยว่า กรมสรรพากรได้ปรับลดหลักเกณฑ์ในการขอเป็นผู้ประกอบการขายสินค้าให้นักท่องเที่ยวชาวต่างชาติ (แวต รีฟันด์ ฟอร์ ทัวริสต์) สนับสนุนนโยบายการส่งเสริมการท่องเที่ยวของรัฐบาล โดยหลักเกณฑ์ใหม่จะกำหนดเพียงว่า ผู้ขออนุมัติคืนภาษีให้นักท่องเที่ยว แค่เป็นบริษัทหรือห้างหุ้นส่วนนิติบุคคล และเป็นผู้ประกอบการจดทะเบียนภาษีมูลค่าเพิ่ม (แวต) โดยไม่มีการกำหนดเรื่องทุนจดทะเบียน
ทั้งนี้ ผู้ที่สนใจสามารถยื่นคำขออนุมัติเป็นผู้ประกอบการขายสินค้าให้นักท่องเที่ยวชาวต่างชาติ ผ่านสำนักงานสรรพากรพื้นที่ที่สำนักงานใหญ่ของบริษัทหรือห้างหุ้นส่วนนิติบุคคลตั้งอยู่ หรือยื่นผ่านสำนักบริหารภาษีธุรกิจขนาดใหญ่ (กรณีอยู่ในการกำกับดูแล) หรือยื่นผ่านทางเว็บไซต์กรมสรรพากร
นายสมชาย คาดว่าหลักเกณฑ์ที่ปรับใหม่นี้ จะกระตุ้นให้ผู้ประกอบการทั่วประเทศสนใจเข้าร่วมเป็นผู้ประกอบการขายสินค้าให้นักท่องเที่ยวชาวต่างชาติมากขึ้น ช่วยเพิ่มโอกาสทางการค้า และสร้างรายได้จากการขายสินค้าให้นักท่องเที่ยวเพิ่มขึ้นต่อเนื่องทุกปีอีกด้วย